EUROPA-KOMMISSIONEN Bruxelles, den 29.6.2017 COM(2017) 345 final RAPPORT FRA KOMMISSIONEN TIL EUROPA-PARLAMENTET OG RÅDET om gennemførelse af resultaterne af Pericles 2020-programmet for beskyttelse af euroen mod falskmøntneri i 2016



RAPPORT FRA KOMMISSIONEN TIL EUROPA-PARLAMENTET OG RÅDET om gennemførelse af resultaterne af Pericles 2020-programmet for beskyttelse af euroen mod falskmøntneri i 2016 1.Generelt "Pericles 2020"-programmet (i det følgende benævnt "programmet") er et handlingsprogram for udveksling, bistand og uddannelse med henblik på beskyttelse af euroen mod falskmøntneri. Det erstatter Pericles-programmet fra 2001, der løb i perioden 2002-2013. Programmet blev oprettet ved Europa-Parlamentets og Rådets forordning (EU) nr. 331/2014 af 11. marts 2014. Ved Rådets forordning (EU) nr. 2015/768 af 11. maj 2015 blev det udvidet til også at omfatte de medlemsstater, der ikke deltager i euroen. I henhold til forordning (EU) nr. 331/2014 blev programmet oprettet for perioden frem til den 31. december 2020. Forordningens artikel 13, stk. 3, fastsætter, at Kommissionen hvert år skal forelægge Europa-Parlamentet og Rådet oplysninger om resultaterne af programmet. Med denne tredje årsrapport opfyldes dette krav i forhold til 2016. 2.Gennemførelsen af programmet og resultaterne af de Pericles-aktioner, hvortil der blev afsat midler i 2016 Det årlige budget til gennemførelsen af Pericles-programmet i 2016 blev fastsat til 1 038 500 EUR og blev finansieret over budgetpost 01 02 04 i Den Europæiske Unions almindelige budget for 2016. Der blev afsat i alt 1 029 353,87 EUR i 2016. Programmet gennemføres ved hjælp af medfinansierede aktioner (tilskud) fra medlemsstaternes kompetente myndigheder og gennem "Kommissionens aktioner", tilrettelagt direkte af Kommissionen. Gennemførelsen af programmet afspejlede medlemsstaternes og Kommissionens tilsagn om at beskytte euroen mod falskmøntneri. Drøftelserne af den flerårige strategi på møderne i Euro Counterfeiting Experts Group (ECEG) gjorde det muligt at udnytte 99,12 % af det samlede budget i 2016. Med henblik på at gøre fuld og effektiv brug af de tilgængelige forpligtelsesbevillinger blev 45 083,16 EUR overført fra finansieringen af tilskud til budgetposten "Kommissionens aktioner". I 2016 blev der som led i programmet finansieret i alt 13 projekter. Der blev tildelt i alt ni tilskud på grundlag af ansøgninger fra medlemsstaternes kompetente myndigheder. Dette er det samme antal som i 2015. Endvidere blev der finansieret fire kommissionsinitiativer sammenlignet med tre året forinden. Der blev gennemført fire aktioner i 2016, mens ni aktioner er i færd med at blive gennemført eller vil blive gennemført i 2017 og senere. Figur I og figur II: Antal finansierede aktioner pr. medlemsstat og typen af finansierede aktioner (aktioner, hvortil der blev afsat midler i 2016, se bilag I) I 2016 stammede ansøgningerne til programmet fra fire medlemsstater, nemlig Italien, Frankrig, Spanien og Bulgarien. Dette afspejler i vidt omfang det forhold, at de lande, der er hårdest ramt af euroforfalskninger, gør hyppigere brug af Pericles-programmets midler. En bulgarsk myndighed har desuden for første gang søgt om midler fra Pericles. De aktioner, hvortil der blev afsat midler i 2016, består af fem seminarer/konferencer, tre tekniske kurser, tre personaleudvekslinger, en undersøgelse og et indkøb af udstyr. Disse aktioner finder sted både i og uden for EU, alt afhængigt af de særlige behov for at beskytte euroen mod falskmøntneri. Siden Pericles-programmets start er dets regionale tilgang blevet konsolideret med gennemførelsen af aktioner, der involverer særligt følsomme regioner i verden. De særlige fokusområder er Latinamerika (to aktioner organiseret af Spanien og en aktion organiseret af Kommissionen) og Sydøsteuropa (to aktioner organiseret af Italien og en aktion organiseret af Bulgarien).

Figur III og IV viser Pericles-programmets deltageres geografiske og erhvervsmæssige baggrund: Figur III og figur IV: Deltagernes geografiske og erhvervsmæssige baggrund (aktioner, hvortil der blev afsat midler i 2016, se bilag I) Der deltager omkring 528 eksperter i de aktioner, hvortil der blev afsat midler i 2016. Deltagerne stammer fra 60 lande. De fleste deltagere (63 %) er europæere: 39 % kommer fra medlemsstater i euroområdet, mens europæiske tredjelande repræsenterer 14 % og medlemsstater uden for euroområdet 10 %. 26 % af deltagerne kommer fra Latinamerika, hvilket er en betydelig stigning i forhold til det foregående år , og de udgør nu den næststørste gruppe af deltagere. Endelig kommer 2 % fra Mellemøsten og Nordafrika og 2 % fra Asien. Med hensyn til deltagernes erhvervsmæssige baggrund udgør medlemmer af politistyrkerne 37 % af det samlede antal. Dette skyldes, at politiet står i forreste linje i kampen mod euro-falskmøntneri, og at politifolk omfatter både efterforskere og teknikere. Andre kategorier af deltagere tegner sig imidlertid for 63 % af det samlede antal, hvilket er en betydelig stigning i forhold til 47 % det foregående år. Centralbankernes forholdsvis høje deltagelse er især steget betydeligt (23 %) . Deltagelsen af juridisk personale er fortsat høj (11 %) , og der er en stigende deltagelse af møntanstalter (8 %) . Endelig vil gennemførelsen af Kommissionens aktion vedrørende en konference om autentificering af euromønter resultere i en høj deltagelse af repræsentanter inden for møntbehandlingsmaskiner (CPM-industrien) (8 %), hvilket bekræfter, at den private sektor er en betydningsfuld interessent i kampen mod falskmøntneri. Som følge heraf lever programgennemførelsen op til programmets tværnationale og tværfaglige dimensioner som krævet i forordning (EU) nr. 331/2014. 3.Oversigt over aktioner i 2016: højdepunkter Gennemførelsen af programmet i 2016 viser en positiv udvikling i retning af en øget differentiering blandt deltagernes erhvervsmæssige baggrunde i årenes løb. For første gang udgør politimyndighederne således ikke det absolutte flertal af deltagerne i 2016. Den betydelige stigning i centralbankernes inddragelse og retsvæsenets, møntanstalternes og CPM-industriens stigende deltagelse er især værd at bemærke. Desuden afspejler aktionerne i 2016 en yderligere diversificering med hensyn til de nationale myndigheder, der søger om støtte fra programmet, og den bulgarske centralbank har således for første gang søgt om midler under Pericles-programmet. Under hensyntagen til programmets prioriteter for 2016 kan følgende højdepunkter identificeres: Regionalt og internationalt samarbejde Programmet har haft succes med at fastholde og udbygge det stærke regionale og internationale samarbejde i 2016:

·Der er blevet/vil blive gennemført tre aktioner i Latinamerika, der samler eksperter fra en lang række latinamerikanske lande. ·Der er blevet/vil blive gennemført tre aktioner i Sydøsteuropa for at fastholde et stærkt samarbejde i denne region. Internettet og det mørke net En række aktioner, hvortil der blev afsat midler i 2016, vedrørte truslen fra internettet og det mørke net i kampen mod forfalskning med fokus på efterforskningsmetodernes effektivitet og behovet for en koordineret indsats over for truslen: ·Det medfinansierede seminar "A new threat on euro counterfeiting – the Deep Web and cryptocurrencies", organiseret af det italienske nationale centralkontor, vil blive afholdt i Rom i april 2017. ·Dette spørgsmål blev både drøftet på konferencen organiseret af UCAMP "A Community Strategy to Protect the Euro in the Mediterranean Area" og konferencen organiseret af BIBE "Curso de Formación sobre Falsificación de Moneda para Expertos de Paises Iberoamericanos". Undersøgelse af nye sikkerhedselementer ·I 2016 har programmet finansieret anden fase af undersøgelsen "Nano-Structured Photochromic Polymers for New Coin Security Features" i fortsættelse fra den første fase, der blev finansieret under programmets budget for 2014. Formålet med undersøgelsen, der er tilrettelagt af Monnaie de Paris, er at undersøge mulighederne for udvikling af nye interaktive materialer, der vil forbedre sikkerhedselementerne for fremtidige euromønter og dermed mindske risikoen for møntfalskneri. Klassificering og/eller autentificering af euromønter og -sedler I en række aktioner, hvortil der blev afsat midler i 2016, var der fokus på spørgsmål vedrørende klassificering og/eller autentificering af euromønter og -sedler: ·En medfinansieret personaleudveksling vedrørende klassificering af euro organiseret af den spanske centralbank. ·Kommissionens aktion vedrørende en medlemsstats efterslæb med hensyn til klassificering af mønter. ·Kommissionens aktion, organiseret i samarbejde med og til støtte for Det Europæiske Tekniske og Videnskabelige Center (ETSC), vedrørende oplæring af CNAC'er i brug af LICO-databasen i forbindelse med registrering af møntbehandlingsmaskiner i overensstemmelse med artikel 5, stk. 2, i forordning (EU) nr. 1210/2010. ·En konference om autentificering af euromønter med deltagelse af repræsentanter inden for møntbehandlingsmaskiner. Denne konference, der er organiseret af Kommissionen i samarbejde med og til støtte for Det Europæiske Tekniske og Videnskabelige Center (ETSC), har navnlig til formål at øge bevidstheden og drøfte de vigtigste spørgsmål af interesse for alle interessenter vedrørende autentificering af euromønter og håndtering af euromønter, der er uegnede til at være i omløb, jf. forordning (EU) nr. 1210/2010. Den vil give et overblik over og udstikke vejen frem med hensyn til den vigtigste tekniske udvikling inden for møntbehandlingsmaskiner, fremtidige udfordringer og markedsudviklingen. 4.Gennemførelse af aktioner i 2016, hvortil der er afsat midler på programmets tidligere budgetter I 2016 blev der gennemført ni aktioner, hvortil der blev afsat midler på programmets tidligere budgetter . Af disse aktioner stammede syv fra de kompetente nationale myndigheder i medlemsstaterne – Frankrig, Spanien, Tyskland, Kroatien og Italien – mens to aktioner blev indledt af Kommissionen. Aktionerne bestod af fem seminarer, tre personaleudvekslinger og en undersøgelse. Særlige fokusområder var Sydøsteuropa, Kina, Latinamerika og Middelhavsområdet. Af særlig interesse er "Pericles 12th Euro South East Conference", der blev afholdt i oktober 2016 i Zagreb, Kroatien. Denne konference var en fortsættelse af rækken af "Euro South East Conferences", som har bidraget væsentligt til at styrke samarbejdet mellem de kompetente nationale myndigheder i Sydøsteuropa, hvor der findes flere potentielle hotspots for transit og fremstilling af falske euro.